Kim Behnke (FP), 1997-10-30:
Jeg skal af formelle grunde takke ministeren for besvarelsen, men der var jo ikke meget at takke for.
Ministeren hævder fortsat, at han repræsenterer den guddommelige sandhed på ulandsområdet.
Fremskridtspartiet har det udgangspunkt, at ulandsbistand er godt, ulandsbistand er nødvendig i en verden, hvor mennesker sulter og på anden vis lider hver dag.
Men modsat det hidtidige flertal i Folketinget mener vi ikke, at ulandsbistanden skal ydes som statsbidrag gennem Danida og baseres på bidrag, der er opkrævet i Danmark ved tvang.
Hver dansk husstand tvinges i dag til at yde 6.500 kr. i ulandsbistand om året.
Vi går i stedet ind for, at ulandsbistand på ægte vis skal afspejle den danske befolknings offervilje ved, at ulandsbistanden foregår gennem frivillige, private indsamlinger.
Der gælder det jo om, at ulandsbistanden ydes på en ordentlig måde, og at danske midler ikke går til at fastholde totalitære regimer, ikke går til at krænke menneskerettigheder i modtagerlandene og ikke går til korruption.
Jeg har netop set, at regeringens skatteminister har fremsat forslag til ændring af skatteloven, sådan at virksomheder ikke længere kan få fradrag for bestikkelse.
Men samme regering accepterer, at danske ulandsmidler går til bestikkelse på ulandsområdet.
Så er der professor Martin Paldam.
Han har fulgt en række ulandsbevillinger.
Paldam har særlig interesseret sig for, om de bevilgede projekter overhovedet har nået de opsatte mål.
Og særlig for Afrika er tilbagemeldingen meget nedslående, eftersom projekt på projekt er endt som det, afrikanerne kalder hvide elefanter, underforstået: fiaskoprojekter. Paldam kalder landbrugsprojekterne i Afrika for det rene kamikaze, og kigger man i Paldams bog, så behøver man ikke at komme ret langt om; allerede i kapitel 1 er overskriften »Udgangspunktet ulandssocialisme«, og dér redegør professoren for, hvorledes den politik, der er blevet ført særlig fra dansk side, har haft det udgangspunkt, at man skulle fremme statskontrol nationalistisk og fremme en socialistisk politik i de afrikanske lande.
Regeringen og ikke mindst udviklingsministeren har forsvaret sig mod Paldams bog og de angreb, der er i den, ved at hævde, at årsagen er, at Paldam kun har set på gamle projekter.
Derfor er det selvfølgelig meget interessant, at vores egne statsrevisorer denne sommer har været på besigtigelse i Afrika.
Og det er vel at mærke helt nye projekter, de har undersøgt.
Regeringens argument om gamle projekter kan derfor ikke holde i den forbindelse.
Rigsrevisionen påpeger, at projekter er mislykkedes som følge af, at Danida placerer projekterne på steder uden nødvendig infrastruktur, og der er derudover problemer med korruption, manipulation, bestikkelse og fravær af minimal administration i de områder, hvor man giver bistand.
Også uden for Danmark kigger man på den danske ulandsbistand, og hvor ministeren måtte finde OECD-udtalelse fra 1995 frem, ja, så har Verdensbanken jo altså her i 1997 udtalt sig om den danske ulandsbistand.
Verdensbanken gør opmærksom på, at langt de fleste danske projekter går til lande, hvor pengene er spildt.
En stribe af de afrikanske og mellemamerikanske lande, som har været på den danske liste over modtagerlande i op til 25 år, anses af Verdensbanken som håbløse, og dansk bistand får dumpekarakter af Verdensbanken.
Men jeg er da ikke i tvivl om, at den danske minister får mange klap på skulderen, når han bevæger sig rundt på de bonede gulve i FN, hvor de mange ulande har deres repræsentanter til at gå rundt og æde og drikke og korrumpere for millioner af dollar.
De skal nok komme og give ministeren klap på skulderen og takke for de mange donationer.
Det er jo de donationer, der holder dem ved magten. Vi skal have mere styr på de danske milliardbevillinger, og vi tiltror ikke udviklingsministeren at kunne gøre dette, eftersom han jo afviser enhver kritik som udslag af manglende intelligens og manglende evner hos kritikerne.
Jeg skal derfor fremsætte følgende: Forslag til vedtagelse
»Folketinget konstaterer, at opfølgningen og kontrollen med danske ulandsmidler ikke er tilstrækkelig, og opfordrer derfor regeringen til inden 1. maj 1998 at fremlægge forslag til en moderniseret og bedre procedure for opfølgning på danske ulandsbevillinger.«